«Мен  таңдаған  ұстаздық  жол- дара  жол»
(эссе)                            

                                                   Мұғаліммін...
                                                              Жұмыскер жай адаммын.
                                                                     Жас өренге мейірі бай адаммын.
                                                                      Елге әйгілі батыры  болмағанмен,
                                                                          Ұстаз деген атаққа сай адаммын...

                                                                                                        Е.Нүсіпбеков
Батыс Қазақстан облысы, Жаңақала ауданы, Бірлік ауылы 

М.Мирманова атындағы ЖББОМ.

Қазақ тілі және әдебиеті пәні мұғалімі. Ұйымдастырушы педагог.

Кайрлиева Айнагуль Жаксыгуловна
        Ұстаз деген  ұлы  есімнің  қадір – қасиетін  бұрын  оқушы  ретінде  ұғынып  сезінсем, бүгінгі  күні  сол  ұлағатты  сөздің  иесі  өзім  екеніме кейде  таң қалып  та  жатамын. Мен  бұл сөздің  иесі  қалай  болдым, бұл  мамандыққа  қалай  келдім  сұраққа  жауап  берер  болсам,  осынау  қасиетті  де  ізгі  мамандық жолын  таңдауыма  басты  себеп – өзімнің  ұстаздар  отбасында   тәрбиеленуім болатын. Сондықтан  алдымен  ұстаздықтың  биік  үлгісі  бола  білген  ата – анама, қала берді  өз бойларындағы  білімдерін  жүрегіме  ұялата  білген  ұстаздарыма   алғысымды  айтамын.  
         1994 жылы қимай қоштасқан алтын ұяма 1998 жылы қолыма дипломымды алып, ұстаз болып оралдым. Сөйтіп  мен  өмірімдегі берік байлам мен таңдауымды танытып, ең батыл қадамымды жасадым. Баланы оқытуға бел байлап, тамаша шешім қабылдадым.  Содан бері  осы мектепте қазақ тілі мен әдебиеті пәнінен сабақ беріп келемін. Бір  кездері  шәкірттік  жаныма  нұр  құйған  аяулы  ұстаздарыммен, өзімнің  ата – анаммен  әріптес болу – мен үшін үлкен бақыт  еді. Олар  менің  алғашқы  қадамымды  қатайтты, шеберлігімді  шыңдады, олардың  кеудемде  жаққан  оты  еңбек  жолыма  жарық  берді. Мен  олардан  оқытатын  пәнімді, алдымдағы  шәкірттерімді  сүюді  үйрендім. Өзгенің  бақытын аялап, өз уақытын аямайтын  ұстаздық қызметке үлкен сеніммен, бойдағы бар күш – жігермен, асқан қызығушылықпен белсене, Ыбырайша айтқанда, «қойға шапқан аш қасқырдай» кірістім.   Ұстаздық мәртебелі  мамандық  болғанымен, жылдар  өте  келе  өзімнен  үлкен  жауапкершілікті, үздіксіз қажырлы  еңбекті, қолыңнан  келгенінше  барды  жарқырата  көрсетіп, көрген  жанның  қызығушылығын  арттырар  шебер  әдіс – тәсілдерді,  бала  жанына  білім  нәрін  бағбан  ретінде  егіп, кемелдендіріп  отыруды  талап  ететінін, бататын   қызығы  мен  төзетін   қиындығы  қатар  жүретін  мамандық  екенін  де  білдім, әбден көзім  де  жетті  деуге  болады.

Ұстаз  жолы  қиынырақ  басқадан,

Сырлары  көп  сыртқа  әлі  шықпаған.

Шаршаса  да осы  жолдың  бойында,

Қандай  рақат, шын  бақытын  тапса  адам!

Әлемдегі  мамандықтардың  ішіндегі  ең   қадірлі  де  қастерлісі, абыройлысы – ұстаз   мамандығы. Бүгінгі  өте  тез  дамып  бара  жатқан  қоғамда мұғалімнің  көтерер  жүгі  қомақты. Мұғалімге  тек  өз  пәнін  жетік  меңгеру  аздық  етеді. Ол  -  алдындағы  шәкірттерінің  жүрегіне  жол  тауып, олардың  білсем, үйренсем  деген  бала  армандары  мен  сырлы  тағдырларына  басшылық  етуді  мойнына  алған  адам.

       Ұстаз  болу, шәкірт  тәрбиелеу – кез – келген  адамға  бұйыра  бермейтін  бақыт, абырой. Шәкірттерімнің  сүйікті  ұстазы  болғаныма, осы  абыройлы  істі  атқаруға жүрексінбей  кіріскеніме,  осы  жолды  таңдағаныма  еш  өкінбеймін. Қайта  осы  жолдағы  қиындықтар  мені  қай  жағынан  да  өмір  сүруге  бейімдеп, қайратты, айлалы, өжет  етіп  тәрбиелеп  жатқандай.  

      Ұстаздық  еңбектің  сахнасындағы  басты  кейіпкер  өзіміз  және  шәкіртіміз. Сондықтан  алдымыздағы  періште  сезім, ақ  қағаздай  тап -таза   көңілдерге  кірбің  түсірмей, олардың  талабын  ұштап, қанатын  қатайтып, ұшатын  бағытын  тауып  беру – біздің  басты  міндетіміз  болып  саналады.  «Ұстазы  пейілді  болса, шәкірті  зейінді  болады»  демей  ме  дана  халқымыз. Әр  шәкіртінің  жетістігіне  қуанып, сүрінгенде  қолтығынан  демеген  ұстаздың  орны  шәкірті  үшін  әрқашан  бөлек. Білім  нәрін  сіңіру  үшін  тек  терең  білім  ғана  емес, сезімтал  жүрек  пен  мейірім, шәкіртінің  әрбір  ұмтылысына   қуанып  отыратын  шынайы  көңіл, жанашыр  тілек  қажет.

      «Шәкіртінің  жеңісі- ұстазының  жемісі»  дегендей, биіктен  көрінген  шәкірттерімнің   жеткен  жетістігі, жеңісі  менің  жаныма  қуат  беріп, жаңа  бастамаларға  ынталандырып  отырады. Мектеп  қабырғасында  ақындық  қабілетімен  танылған, шығармашыл  тұлға  болып   қалыптасқан  шәкірттерім де  баршылық. 
       Балалардың шығармашылық қабілеттерін дамыту дегеніміз – оларды келешекте жазушы немесе ақын етіп шығару деген сөз емес. Олардың шығармашылық қиялының дамуын дұрыс арнаға салып, бағыт беру болып табылады. Егер оқушы өлең немесе шағын әңгіме жазғысы келсе, оған мейілінше көңіл бөліп, қолдап отыру қажет. Өз іс – тәжірибемде оқушылардың жазған өлеңдерін, әңгімелерін, ертегілерін жинастыра   жүріп, газет шығаруды ойладым. Осы ойымды  2016 жылдың  қыркүйегінде жүзеге асырдым. Өзім сабақ беретін оқушылардың пәнге деген қызығушылығын арттыру, шығармашылыққа баулу мақсатында   «Бірлік нұры» мектепішілік ауылдық үнқағазын шығаруды қолға алдым. Үнқағазда мектеп оқушыларының шығармашылық жұмыстары, мектепте, ауылда өткен іс - шаралар, еңбек адамдары, ұстаздар мен шәкірттер жетістігі, т.б түрлі тақырыпта мақалалар, сөзжұмбақтар, суреттер, фотобәйге жарияланып отырады. Үнқағаздың алғашқы төрт саны үш айда бір рет шығарылса, кейінгі  уақытта екі айда бір рет шығарылып  жүр. Бүгінгі күні бұл жұмысты өзім жетекшілік ететін  «Қауырсын қалам» үйірме мүшелері жалғастыруда. «Қауырсын қалам»  үйірмесіне  өлеңге деген құштарлығы мол, әдебиет пәнін, әсіресе поэзияны  сүйетін оқушылар топтастырылды. Үйірме жұмысын ең алғаш бастағанда бала бойында өлеңге деген сүйіспеншілікті оятуда қарапайым, оның жүрегіне жақын келетін жеңіл сабақтардан бастадым. Ақындыққа жаңа қадам тастаған шәкірттерге бұл өнердің күрделілігін бірден ұғып кету өте қиын. Оқушылардың жас ерекшеліктеріне сай өлеңдер жазуға баулу, тіл байлығын дамыту, құдіретті ана тілге деген сүйіспеншілігін арттыру – бүгінгі  заман талабының бірі деп ойлаймын. Оқушылардың шығармашылығын дамытуда үйірме жұмысының берері көп, сондықтан да үйірме жұмысын дұрыс жолға қойып, барынша дамыта түсуге ерекше көңіл бөлген жөн. Үйірмеде  оқушылардың өз қолымен жазылған кез – келген  жұмысы үнемі жан – жақты талқыланып, олар тиісті дәрежеде бағаланып отыруы керек. Сонда ғана баланың ынтасы оянып, құштарлығы, қызығушылығы  арта  түседі.
        Шынында, ұстаз болу – қайталанбас бақыт, өмір атты құдірет қолға    ұстатқан жарқыраған жақұт! Ал  мен  таңдаған  ұстаздық  жол – мен  үшін  дара  жол! Сол  жолда  өркендеп  өсіп  келе  жатқан  әрбір  оқушымыз – еліміздің  ертеңі.  «Ұстаздық еткен жалықпас, үйретуден балаға» деген  даналық ойды өзіме ұран ете отырып, өз бойымдағы бар күш – қайратымды  заман талабына сай, білімді, қабілетті, сауатты, патриот тұлға қалыптастыруға жұмсаймын деп сендіргім  келеді.

       Ұстаз  оқушыға  білім  бере  отырып, балалардың  досы, ақылшысы, рухани  жетекшісі  десек  еш  артық  айтқандық  болмас. Өмірде  білімнің  үздіксіз  екенін, мұғалім үшін оның  тоқтауы  өте  қауіпті екенін  жадымыздан  шығармауымыз керек.  Ұстаз  қашан да ізденіс  үстінде, өз  әдістемелік  шеберханасын  байыту  жолында  үздіксіз  еңбектенуден  жалықпайтын  тұлға  болуы тиіс. Ұлы ағылшын ағартушысы Уильям Уорд: «Жай  мұғалім хабарлайды, Жақсы мұғалім түсіндіреді, Керемет мұғалім көрсетеді, Ұлы мұғалім шабыттандырады» дейді. Білім беру жүйесі мамандардан кәсіби икемділік пен ұтқырлықты, сан қырлы шығармашылық қызмет пен өзін-өзі басқару, өзін-өзі ұйымдастыру жағдайындағы біліктілікті қажет етеді. Өйткені қазіргі жас буын - еліміздің келер күнгі келбеті. Бұл жөнінде Елбасымыз Нұрсұлтан Әбішұлы Назарбаев: «Ғасырлар мақсаты – саяси-экономикалық және рухани дағдарыстарды жеңіп шыға алатын, ізгіленген ХХІ ғасырды құрушы іскер, өмірге икемделген, жан-жақты жеке тұлғаны тәрбиелеп қалыптастыру»,- деген  тұжырым  жасады. Сондықтан  жай  ғана  хабарлап  қоймай, түсіндіріп, көрсетіп, шабыттандырып  биікке  өрлей  берейік  дегім  келеді. Шәкірттерімізді  қанаттандырып  қана  қоймай, үлкен  арман  жолында  еңбек  етуге  шабыттандыра  алсақ, осы  еңбек  қуанышымен   өзіміз  де  шабыттанып, ұстаздық  мәртебеміз  асқақтай   түсері  анық. 

                                         Кайрлиева  Айнагуль  Жаксыгуловна

                                 Қазақ  тілі  мен  әдебиеті  пәнінің  мұғалімі
